SET ปิดลบ 1 จุด เซ่นแรงขาย KBANK กดดัน หลังประกาศงบฯ Q2 ต่ำคาด
SET ปิดลบ 1 จุด เซ่นแรงขาย KBANK กดดัน หลังประกาศงบฯ Q2 ต่ำคาด
20 ก.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,358.29 จุด ลดลง 1.29 จุด (-0.09%) มูลค่าการซื้อขาย 52,303.87 ล้านบาท
10 หุ้นกดดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่งไซด์เวย์ในกรอบคล้ายตลาดต่างประเทศ โดยตลาดหุ้นในภูมิภาคเอเชียและตลาดในยุโรปเทรดบ่ายนี้ต่างก็แกว่งไซด์เวย์ เนื่องจากยังไม่มีปัจจัยบวกใหม่เข้ามา
ขณะเดียวกัน ช่วงบ่ายตลาดบ้านเราได้รับแรงกดดันจากหุ้น KBANK หลังผลประกอบการงวดไตรมาส 2/63 ออกมาแย่กว่าคาดไว้มาก ทำให้มีการโยกเงินเข้าลงทุนในหุ้นที่มีแนวโน้มผลประกอบการไตรมาส 2/63 แข็งแกร่ง อย่างกลุ่มไฟฟ้า โดยเฉพาะ EA และหุ้น BAM ที่ได้ประโยชน์จากเศรษฐกิจแย่เป็นโอกาสซื้อสินทรัพย์ราคาดี
แนวโน้มการลงทุนในวันพรุ่งนี้ (21 ก.ค.) นายวีระวัฒน์ กล่าวว่า ตลาดฯ คงจะแกว่งตัวในกรอบ 1,350-1,370 จุด ซึ่งก็ขึ้นอยู่กับสถานการณ์ด้วย แนะติดตามการทยอยประกาศผลประกอบการของกลุ่มแบงก์ต่อไป และพัฒนาการวัคซีนต้านไวรัสโควิด-19 ด้วย รวมถึงความคืบหน้าของกองทุนฟื้นฟูเศรษฐกิจของยุโรปวงเงิน 7.5 แสนล้านยูโร
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย 3,059.66 ล้านบาท ปิดที่  87.00 บาท ลดลง 3.25 บาท
EA มูลค่าการซื้อขาย 2,502.05 ล้านบาท ปิดที่  50.75 บาท เพิ่มขึ้น  1.50 บาท
BAM มูลค่าการซื้อขาย 1,962.29 ล้านบาท ปิดที่ 24.70 บาท เพิ่มขึ้น 0.90 บาท
CPF มูลค่าการซื้อขาย 1,685.86 ล้านบาท ปิดที่ 34.50 บาท เพิ่มขึ้น 0.50 บาท
SCC มูลค่าการซื้อขาย 1,402.24 ล้านบาท ปิดที่ 390.00 บาท เพิ่มขึ้น 5.00 บาท